《题林君复二帖用坡韵》
明代·陈颀

我昔孤山访遗躅，春暖西湖泛晴渌。
山头草树不荒凉，知是先生此埋玉。
念初茅庐结构完，长吏频顾惊流俗。
就中薛李最忘形，湖上夜归曾秉烛。
先生自乐味道腴，此怀何尝忘不足。
惟当吟咏苦嚘咿，役扰心兵削肌肉。
诗成又复恐惊世，辄毁不使相誊录。
谁知造化难尽藏，千古骚坛传妙曲。
亦有遗墨落人间，留在剡藤并楚竹。
见其瘦硬想其人，似对灵均餐落菊。

作者简介：（1414—1487）明苏州府长洲人，字永之。景泰中以春秋领乡荐，授开封府武阳县训导。中年致仕。博学工诗文，清修介特，名重于时。少通医，及老，亦赖以自给。有《味芝居士集》、《閒中今古录》。